**Algiers** é unha banda estadounidense de rock procedente de Atlanta, Xeorxia e formada no ano 2012. O grupo está composto polos multiinstrumentistas Franklin James Fisher, Ryan Mahan, Lee Tesche e Matt Tong. Algiers ten gran cantidade de influencias musicais (e non musicais), destacando o post-punk, o gospel, a literatura gótica sureña, o hip hop, e o concepto do Outro. O seu son foi descrito como soul distópico debido ao seu ton sombrío, voces inspiradas no afrofolk, e un forte énfase nas texturas atonais.

Historia
--------

Fisher, Mahan, e Tesche (da banda experimental Lyonnais) coñecéronse e medraron tocando música xuntos en Atlanta, Xeorxia, pero formaron oficialmente o grupo en Londres no ano 2012 co lanzamento do seu primeiro sinxelo. Elixiron o nome Algiers (Alxer) en referencia a un sitio clave na loita anticolonial, simbolizando un lugar en disputa onde se mesturan a violencia, o racismo, a resistencia e a relixión.

### Formación e álbum de estrea

O grupo publicou o seu sinxelo de estrea, "Blood", en xaneiro de 2012 a través do selo baseado en Atlanta Double Phantom. Byron Coley de *The Wire* escribiu: "Aínda que a fusión pode ter sido tocada en gravacións relacionadas tanto de The Birthday Party como de The Gun Club, Algiers dedícase a enxertar música gospel en porcallada guitarreira post-punk ...este disco é fascinante e realmente te absorbe co seu estraño poder".

O álbum de estrea autotitulado da banda foi editado por Matador o 2 de xuño de 2015. Antes do lanzamento, o grupo foi abreconcertos para Interpol durante unha xira por América do Norte. Matt Tong, anteriormente en Bloc Party, comezou a tocar a batería con Algiers nesa época.

Na primavera de 2016 a banda estreou e realizou unha xira polo leste dos Estados Unidos proxectando a sexta entrega da serie de filmes de Brendan Canty (de Fugazi) e Christoph Green *Burn to Shine*. *Burn to Shine Atlanta* foi comisariada por Lee Tesche de Algiers e filmada no verán de 2007. Posteriormente a banda realizou unha instalación ao vivo co renomeado artista floral xaponés Makoto Azuma actuando no deserto californiano baixo unha palmeira suspendida no aire.

### Presente

O 23 de xuño de 2017 Algiers lanzou o seu segundo álbum de estudio, *The Underside of Power*. O traballo foi producido por Adrian Utley de Portishead e Ali Chant e mesturado por Randall Dunn. O lanzamento coincidiu cunha xira europea en estadios como abreconcertos para Depeche Mode, e cunha remestura do sinxelo principal do seu álbum *Spirit*. Na mesma época revelouse que Algiers tamén estivera traballando no estudio con Massive Attack e que lanzaría unha cinta experimental e unha serie de fanzines. Durante 2018 a banda realizou unha xira con Young Fathers, outra con Downtown Boys, e realizou un concerto especial na festa do 25 aniversario da sala de concertos Black Cat.

Antes da edición do seu seguinte álbum, a banda publicou o explosivo sinxelo de free jazz aclamado pola crítica "Can the Sub\_Bass Speak?" O seu terceiro álbum con Matador, *There Is No Year*, seguiulle o 17 de xaneiro de 2020. O 1 de febreiro o grupo realizou a súa primeira actuación en televisión interpretando "Dispossession" no programa *The Late Show with Stephen Colbert*.

Tras o lanzamento do disco membros do grupo viaxaron a Alxeria por primeira vez e alí coñeceron a Saadi Yacef, que fora líder da Fronte de Liberación Nacional durante a guerra de Alxeria. As súas memorias, *Souvenirs de la Bataille d'Alger*, serviran como base para o filme de Gillo Pontecorvo *La battaglia di Algeri*, que Yacef axudou a producir, e foran unha das inspiracións para o nome da banda. Este feito marcou un período frenético de actividade para a banda que comezou coa súa aparición no EP audiovisual de Massive Attack *Eutopia* xunto con Christiana Figueres. Despois publicaron "Cleveland 20/20", unha expansión de 50 minutos e nova versión do seu tema "Cleveland" a raíz das protestas polo asasinato de George Floyd. Fisher foi invitado a participar no álbum *BRASS* de Billy Woods e Moor Mother, e Mahan publicou o seu primeiro traballo en solitario como Dead Meat. Tesche e Mahan tamén lanzaron dous álbums coa colaboración multimedia Nun Gun, xunto co artista visual Brad Feuerhelm. A estrea de Nun Gun, *Mondo Decay*, combina un libro de fotografías de Feuerhelm cun casete coa banda sonora do mesmo que conta como convidados con Mark Stewart de The Pop Group, Adrian Sherwood, ONO, Mourning [A] BLKstar, os artistas Luiza Prado e Farbod Kokabi, e os autores Blake Butler, Michael Salu, e Sohail Daulatzai.

Discografía
-----------

### Álbums

| Álbum | Ano | Selo |
| --- | --- | --- |
| *Algiers* | 2015 | Matador Records |
| *The Underside of Power* | 2017 | Matador Records |
| *There Is No Year* | 2020 | Matador Records |
| *Shook* | 2023 | Matador Records |

Notas
-----

1. ↑  "The Quietus | Features | Escape Velocity | You Have To Fight For Change: Algiers Interviewed". *The Quietus* (en inglés). Consultado o 2020-02-10.
2. ↑  ChrisS. "10 Great Things to do in RI This Weekend - September 21, 2018". *GoLocalProv* (en inglés). Consultado o 2020-02-10.
3. ↑  "A Band Apart". *NPR*. Consultado o 24 de febreiro de 2023.
4. ↑  "You Have To Fight For Change: Algiers Interviewed". *The Quietus* (en inglés). Consultado o 2023-02-24.
5. ↑  Coley, Byron. "Reviews", *The Wire*, Londres, outubro de 2012.
6. ↑  "Algiers - Algiers Album Reviews, Songs & More". *AllMusic* (en inglés). Consultado o 2023-02-24.
7. 1 2  "Band To Watch: Algiers". *Stereogum* (en inglés). 2015-03-26. Consultado o 2023-02-24.
8. ↑  "Algiers – New Dates With "Burn To Shine" Screenings – Matablog" (en inglés). Consultado o 2023-02-24.
9. ↑  "Burn to Shine 6 ignites the past". *web.archive.org*. 2017-08-08. Arquivado dende o orixinal o 08 de agosto de 2017. Consultado o 2023-02-24.
10. ↑  "Algiers & Azuma Makoto- "Blood" & "Black Eunuch" In The Desert – Matablog" (en inglés). Consultado o 2023-02-25.
11. ↑  "LISTEN: New Algiers". *The Quietus* (en inglés). Consultado o 2023-02-25.
12. ↑  "LISTEN: Algiers Remix Depeche Mode". *The Quietus* (en inglés). Consultado o 2023-02-25.
13. ↑  "Algiers Hit The Studio With Massive Attack". *Stereogum* (en inglés). 2017-07-07. Consultado o 2023-02-25.
14. ↑  "Algiers launch new tape/zine series, stream B-Side & Rarities Tour Tape". *The Line of Best Fit* (en inglés). Consultado o 2023-02-25.
15. ↑  "DC club The Black Cat celebrates 25th anniversary, and shrinking in half". *www.brooklynvegan.com*. Consultado o 2023-02-25.
16. ↑  Newington, Mark (2020-01-17). "Algiers - There Is No Year". *musicOMH* (en inglés). Consultado o 2023-02-25.
17. ↑  "Algiers: "Dispossession"". Consultado o 2023-02-25.
18. ↑  "Algiers' Ryan Mahan Speaks About Algiers". Consultado o 2023-02-25.
19. ↑  Monroe, Jazz; Strauss, Matthew (2020-07-10). "Massive Attack Release New Audiovisual EP Eutopia". *Pitchfork* (en inglés). Consultado o 2023-02-25.
20. ↑  "Algiers Expand "Cleveland" Into 50-Minute, 2-Track Single "Cleveland 20/20"". *Stereogum* (en inglés). 2020-10-30. Consultado o 2023-02-25.
21. ↑  "Moor Mother & Billy Woods - Brass" (en inglés). Consultado o 2023-02-26.
22. ↑  "Quietus Albums Of The Year 2020 (In Association With Norman Records)". *The Quietus* (en inglés). Consultado o 2023-02-26.
23. ↑  ""Under The Throne" by - The Wire" (en inglés). Consultado o 2023-02-26.
24. ↑  "Lee & Ryan Algiers As Nun Gun Unveil Video With Mark Stewart". *The Quietus* (en inglés). Consultado o 2023-02-27.

Véxase tamén
------------

### Ligazóns externas

* Páxina da banda

|  |  |
| --- | --- |
| Control de autoridades | 
* Wd: Q20012828
* WorldCat
* VIAF: 316739902
* AllMusic: mn0003200140
* Discogs: 3059309
* LCCN: n2017018498
* MusicBrainz: ID
* Songkick: 1654074

 |